ועדת הפנים ואיכות הסביבה, כנסת 18, פרוטוקול מספר 203, 2010-05-20 14:30

דוד אזולאי: צהרים טובים לכולם.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום דחיית מועד הבחירות במועצה המקומית קציר-חריש – בקשה להתייעצות עם הוועדה.

דוד אזולאי: קיבלתי מכתב מן השר אלי ישי, שר הפנים וסגן ראש הממשלה, שנשלח ב-2 במאי 2010: "הנדון: בקשה לקיום התייעצות עם ועדת הפנים באשר לדחיית מועד הבחירות המקומיות בקציר-חריש.

דוד אזולאי: בהתאם לסעיף 39 בפקודת המועצות המקומיות, אני שוקל האפשרות להורות על דחיית הבחירות במועצה המקומית קציר-חריש עד למועד הבחירות הכלליות לרשויות המקומיות.

דוד אזולאי: בהתאם לסעיף לחוק, החלטה זו של שר הפנים מחויבת בהתייעצות עם ועדת הפנים של הכנסת.

דוד אזולאי: אבקשך לזמן דיון בוועדה, לשבוע הקרוב, בנדון.

דוד אזולאי: " זאת הפנייה של השר.

דוד אזולאי: נמצא אתנו כאן מנכ"ל משרד הפנים, מר גבי מימון, ואני מניח שגם הוא ירצה להתייחס לבקשה.

דוד אזולאי: לפניית השר מצורף מכתבו של מר רני פינצ'י, מנהל המינהל לשלטון מקומי במשרד הפנים, שצירף חוות דעת מקצועית ואף היא מונחת בפניכם.

דוד אזולאי: בבקשה, אדוני המנכ"ל, אבקש שתציג בפני חברי הוועדה את בקשתכם.

גבריאל מימון: אדוני היושב-ראש, חברי כנסת נכבדים, אורחים, כאמור, השר פנה לוועדה כדי לקיים את חובת ההתייעצות ולבקש מן הוועדה לדחות את מועד הבחירות בקציר-חריש.

גבריאל מימון: אתייחס לכמה מרכיבים, שכולם פורטו בחוות הדעת המקצועית שמוצגת בפניכם.

גבריאל מימון: אתייחס בכותרות, ולחלק מן הדברים ברמת פירוט גדולה יותר, כדי להציג את שיקול הדעת שהופעל טרם הגשת הבקשה.

גבריאל מימון: כמה נתונים כלליים על המועצה.

גבריאל מימון: המועצה מורכבת משני ישובים, קציר וחריש.

גבריאל מימון: הכביש שמחבר ביניהם אורכו כ-18 קילומטרים אך אווירית המרחק ביניהם אף קצר יותר.

גבריאל מימון: המועצה מונה אוכלוסייה של 3,700 נפשות, בסך הכול 1,020 משפחות, כאשר 750 מהן בקציר ו-270 בחריש.

גבריאל מימון: היקף האוכלוסייה בחריש כ-1,000 אנשים.

גבריאל מימון: הישוב הוקם כאגודה שיתופית.

גבריאל מימון: תוכנית המתאר המחוזית, תמ"מ 6, מתייחסת לקציר כישוב כפרי, עם ייעוד אוכלוסייה של 2,500 נפשות, והישוב חריש מיועד לאוכלוסייה של כ-22,000 נפשות.

שלמה מולה: מה היא התוכנית העתידית?

גבריאל מימון: אתייחס לזה מאוחר יותר.

גבריאל מימון: כמה נתונים על השתלשלות האירועים בניהול המועצה.

גבריאל מימון: בנובמבר 2005 פוזרה המועצה מכיוון שלא הצליחה לאשר את תקציבה.

גבריאל מימון: מנכ"ל משרד הפנים דאז החליט ב-3 בנובמבר 2005 למנות ועדת חקירה.

גבריאל מימון: באפריל 2006 ועדת החקירה סיימה את עבודתה והמליצה על הפסקת כהונתה של המועצה.

גבריאל מימון: ב-5 באוקטובר 2006 מנכ"ל משרד הפנים קיבל החלטה, שאושרה על-ידי שר הפנים, ושר הפנים דאז מר רוני בר-און החליט להעביר את ראש הרשות מכהונתו.

גבריאל מימון: ההחלטה קיבלה תוקף ב-27 בנובמבר 2006.

גבריאל מימון: עד חודש נובמבר 2007 כיהן נציג של משרד הפנים כיושב-ראש הוועדה הממונה, ומנובמבר 2007 מונה יושב-ראש קבוע לוועדה הממונה.

גבריאל מימון: באוגוסט 2008, לאחר התייעצות של שר הפנים דאז עם ועדת הפנים והגנת הסביבה, הוחלט על דחיית הבחירות.

גבריאל מימון: ההחלטה נתקבלה באישור ועדת הפנים והגנת הסביבה והפרסום ברשומות היה ב-16 בפברואר 2009.

גבריאל מימון: סקירה קצרה על המצב הכלכלי של הרשות.

גבריאל מימון: המצב הכלכלי של הרשות בשנת 2005 היה מאוד-מאוד שלילי.

גבריאל מימון: כדי לסבר את האוזן, בשנת 2006 סיימה הרשות – שכמובן צריך להתייחס לגודל האוכלוסייה שהיא שירתה – בגירעון שוטף של 5 מיליון שקל וגירעון מצטבר של 20.5 מיליון שקל.

גבריאל מימון: בשנת 2007 היא סיימה בגירעון שוטף של 3.9 מיליון שקל.

גבריאל מימון: בנובמבר 2007, כפי שצוין, מונה יושב-ראש קבוע לוועדה הממונה שנכנס לתפקיד וגיבש תוכנית הבראה.

גבריאל מימון: בשנת הפעילות הראשונה, 2008, הוא ירד בהיקף הגירעון השוטף ל-1.3 מיליון שקל, מ-18.3% מן התקציב ל-6% מן התקציב, ובשנת 2009 הרשות סיימה באיזון תקציבי.

גבריאל מימון: היעד שלנו היה להוביל את הרשות המקומית הזאת קודם כול להתייצב כלכלית ולאחר מכן להתחיל בבניית כל מוסדות הרשות, שכאמור לא היו בנויים והתחיל תהליך של בנייתם.

גבריאל מימון: בינתיים קודמו כמה צעדים על-ידי משרדים נוספים.

גבריאל מימון: משרד הבינוי והשיכון קידם את כל הקשור בהקמת העיר בתחום הישוב חריש וזה קיבל תוקף בהחלטת ממשלה שנתקבלה על רקע בחינת צורכי המשק, הדיור במדינת ישראל והצורך החיוני במתן מענה לאוכלוסייה.

שלמה מולה: מתי נתקבלה החלטת הממשלה?

משה כחלון: ההחלטה הראשונה בקשר לחריש היתה כמדומני בשנת 2008.

גבריאל מימון: ייתכן.

גבריאל מימון: תיכף אחבר את זה להחלטת ממשלה נוספת שנתקבלה בינתיים, ב-14 במרס 2010, שאז החליטה הממשלה על הקמת ועדת מנכ"לים.

גבריאל מימון: אקרא רק את הכותרת של ההחלטה: "שתקדם את הישוב חריש המצוי בתחומי המועצה המקומית קציר-חריש".

גבריאל מימון: בראש הוועדה עומד מנכ"ל משרד הבינוי והשיכון ומשתתפים בה משרד הפנים, משרד האוצר, משרד התחבורה, משרד החינוך ועוד כמה משרדי ממשלה.

גבריאל מימון: המטרה היא להקים ישוב שאוכלוסייתו תהיה בעלת צביון דתי.

גבריאל מימון: משרד הבינוי והשיכון, ביחד עם הוועדה המיוחדת, פעל באופן משמעותי מאוד לקידום התכנון המתארי והמפורט.

גבריאל מימון: נציגת משרד הבינוי והשיכון שנוכחת כאן בדיון, אם היושב-ראש יאפשר לה תציג לאחר מכן את הצעדים ואת התוכניות שהם ביצעו לקידום הליכי התכנון במקום.

גבריאל מימון: מבחינתנו, כמשרד שהיה רוצה לקדם את החלטת הממשלה וכן לראות את המשך הייצוב הכלכלי של הישובים, ביחד עם בניית תשתית מוסדית מסודרת למועצה שנמצאת בהתהוות, אנו מעוניינים מאוד להמשיך את פעילותה של הוועדה הממונה במתכונת הקיימת ולדחות את מועד הבחירות למועד הבחירות הכלליות ברשויות המקומיות, שאמור להיות באוקטובר 2013.

גבריאל מימון: הניסיון עם הוועדה הממונה הנוכחית מוכיח את עצמו.

שלמה מולה: אתם מבקשים עכשיו שמועד הבחירות יידחה עד אוקטובר 2013?

גבריאל מימון: אכן כך, עד אוקטובר 2013, כדי לאפשר לקדם את החלטת הממשלה ולאפשר ייצוב של הרשות המקומית עם הקמת כל היחידות המקצועיות ברשות.

גבריאל מימון: לצד זה ולאור החלטת הממשלה, חתמתי על מינוי של ועדת חקירה גם לחלוקת הכנסות וגם לבדיקת גבולות של המועצה המקומית קציר-חריש ושל המועצה האזורית מנשה.

גבריאל מימון: אומר בגלוי, המטרה היא לבחון אפשרות לצרף את הישוב קציר למועצה האזורית מנשה.

גבריאל מימון: הוועדה מונתה כבר והתחילה בעבודתה.

גבריאל מימון: יושב-ראש הוועדה הוא מר בנימין כהן.

גבריאל מימון: אנו מקווים מאוד שעבודת הוועדה לא תארך זמן רב ותאפשר לקדם את החלטת הממשלה ולקדם את המועצה בחריש במתכונת שהממשלה מצפה מאתנו.

גבריאל מימון: אלה פחות או יותר הדברים מבחינת משרד הפנים.

דוד אזולאי: תודה רבה.

דב חנין: אדוני היושב-ראש, אוכל לומר כמה מילים עכשיו?

דב חנין: לצערי איאלץ לצאת בעוד רגע.

דב חנין: אדוני היושב-ראש, אני חייב לומר שאני קצת מתפלא על הבקשה שהגיעה לשולחננו, שעומדת בניגוד חריף לעמדה של משרד הפנים ביחס לערד.

דב חנין: בערד היתה ועדה קרואה שתפקדה היטב, והסבירו לנו כמה חשוב שהתושבים יוכלו לבחור, כמה חשוב שתהיה דמוקרטיה, ואפילו אנחנו, גם אני, שבאמת חשבתי שהוועדה הקרואה שם תפקדה היטב, אמרתי: דמוקרטיה.

דב חנין: באמת, לא נותנים לדמוקרטיה לעבוד, לא נותנים לאנשים להצביע, זה לא מתקבל על הדעת.

דב חנין: אבל עכשיו באים אלינו ואומרים בדיוק ההיפך ובעצם מונעים מן התושבים בקציר-חריש את הזכות האלמנטרית להצביע, לבחור ולהיות מיוצגים.

דב חנין: אני מוטרד מאוד מן הדבר הזה, ומוטרד ממנו עוד יותר כאשר אני קורא בחומר שקיבלנו שיש כנראה איזה משבר ביחסים בין מר דהן ובין חלק מן התושבים, או אולי רוב התושבים בחריש.

דב חנין: כרגע אני אפילו לא רוצה להיכנס לפרטים, אבל הטענות חריפות וקשות.

דב חנין: במצב כזה אין שום סיבה לא לאפשר לאנשים לבחור את הנציגים שלהם.

דב חנין: הנקודה האחרונה שאני רוצה להתייחס אליה היא כנראה הסיבה האמיתית לבקשה הזאת, והיא הרעיון של הקמת העיר החרדית בחריש.

ציון פיניאן: מה רע בזה?

דב חנין: לא אמרתי שזה רע.

דב חנין: זה רעיון לגיטימי.

דב חנין: מותר בהחלט לדון בו, ובוודאי זכותה של הממשלה לקדם אותו, אבל גם זכותם של התושבים שיהיו מיוצגים על-ידי רשות מקומית שתביע את עמדת התושבים.

דב חנין: הרי אין דיקטטורה של השלטון המקומי בישראל.

דב חנין: אם תהיה מועצה מקומית נבחרת בחריש, אין זה אומר שהמועצה הזאת תכתיב את רצונה וממשלת ישראל תיסוג וכל תוכניותיה יתבטלו.

דב חנין: זה רק אומר שלתושבים תהיה נציגות מקומית שתוכל להביע את רצון התושבים וקולם יוכל להישמע בצורה ראויה מפי השלטון המקומי שנבחר על-ידי התושבים.

דב חנין: זה הדבר האלמנטרי.

דב חנין: אני מודאג כאשר אני קורא שדווקא מכיוון שיש כאן תוכנית בהיבט לאומי עדיף שהמקום ינוהל בהיבט לאומי ולא בהיבט מקומי.

דב חנין: אני רוצה להגיד לכם שיש היבטים לאומיים גם בתל-אביב-יפו ובכל זאת אנו שמחים, עם כל הביקורת, שיש לנו עירייה בתל-אביב-יפו.

דב חנין: יש לנו ביקורת עליה, אבל אנו שמחים שהיא עדיין עירייה שנבחרת על-ידי התושבים.

דב חנין: אותו עיקרון צריך להנחות אותנו בכל הישובים בארץ.

דב חנין: תודה רבה.

דוד אזולאי: תודה רבה.

דוד אזולאי: רשות הדיבור לנציגת משרד הבינוי והשיכון, בבקשה.

עינת גנון: אדבר בקצרה על תכנונה של העיר.

עינת גנון: כפי שציין מר גבי מימון, היום מתגוררות בישוב חריש 300 משפחות, כשהן ידעו מלכתחילה שהן נכנסות לשכונה שתהיה חלק מעיר גדולה.

עינת גנון: העיר חריש היתה מתוכננת ומאושרת כעיר, לא כישוב כפרי, כבר בתמ"א 31 ואושרה אחר-כך ככזו גם בתמ"א 35 וגם בתוכנית המתאר המחוזית.

שלמה מולה: את יכולה לפרט באילו שנים אושרה התוכנית?

עינת גנון: כאשר תמ"א 35 אושרה, התוכנית של העיר חריש אושרה כחלק מן התמ"א, כך שבמשך שנים ארוכות ידוע שבמקום מתוכננת עיר.

487: כבר 18 שנים.

עינת גנון: כחלק מהחלטות הממשלה קידמנו במקום תוכנית מתאר, כאשר בשנת 2008 המועצה הארצית החליטה להקים במקום מרחב תכנון מיוחד, והוקמה גם ועדה מיוחדת, שאני חייבת להגיד שפועלת ביעילות רבה.

עינת גנון: מאחר והאזור אושר כבר כעיר עתידית, אין בסך הכול מניעה ואין בעיות מהותיות.

עינת גנון: כמו בכל הליך תכנון יש אינטרסים שונים שמיוצגים בצורות שונות.

עינת גנון: תוכנית המתאר התקדמה והופקדה לפני כשבועיים להתנגדויות הציבור כחלק מהליך סטטוטורי שעוברת כל תוכנית מתאר במדינת ישראל.

עינת גנון: במקביל, לאחר שהתוכנית הזאת תאושר, אנו פועלים גם לקידומן של התוכניות המפורטות.

עינת גנון: תוכנית מפורטת אחת גדולה מאוד ל-5,900 יחידות דיור נמצאת לקראת הפקדה.

עינת גנון: כאשר התוכניות יאושרו נהיה מוכנים כבר לשיווק, כך שבתחילת שנת 2011 נוכל כבר לשווק את השכונה הגדולה הראשונה.

דוד אזולאי: תודה רבה.

דוד אזולאי: רשות הדיבור לחבר הכנסת שלמה מולה, בבקשה.

שלמה מולה: אדוני היושב-ראש, אני מודה שאני לא מכיר את הנושא לפרטיו, אבל התייעצתי עם מי שהיה שר הפנים, חבר הכנסת מאיר שטרית, שהוא גם מי שמינה את מר דהן בראש הוועדה הממונה.

שלמה מולה: אני באופן עקרוני לא אוהב את הוועדות הממונות.

שלמה מולה: אני מקווה שאין מי שאוהב את הוועדות הממונות.

קריאה: זה צורך שנוצר.

שלמה מולה: בסך הכול מפקיעים את סמכויות התושבים ויש בזה פגיעה קשה בדמוקרטיה.

ציון פיניאן: זה תיקון עוולות של תושבים.

אריה ביבי: חבר הכנסת שלמה מולה, לא אמרתי שאתה לא צודק.

שלמה מולה: אם זאת אך ורק פגיעה בדמוקרטיה אפשר אולי לקבל את זה, אם זה גובר על האינטרסים שבכל זאת בזמן קצר אפשר לתקן את העוולות שנגרמו לאנשים.

שלמה מולה: הסיפה של דברי מנכ"ל משרד הפנים, בעניין העיר החרדית שתיבנה בעתיד, אני לא בטוח שצריכה להיות הסיבה האמיתית לדחיית הבחירות.

שלמה מולה: אני מוכן לתמוך בבקשת השר לאור הטיעון על הוצאת המועצה מן הבעיות הכלכליות ומן הגירעונות שבהם היא מצויה.

שלמה מולה: כאשר אני מתבונן בטבלה שצורפה לנו, צריך להעריך מאוד את הפעילות של הממונה, כל הכבוד לך.

שלמה מולה: לרדת מ-106% גירעון מצטבר ל-20% גירעון מצטבר, זה מבורך מאוד.

שלמה מולה: דווקא מן הטעם הזה, כדי לסיים את ההליך ולהביא את המועצה לאיזון מלא ולהבראה עתידית, ייתכן שזה חכם ונכון, כפי שעשינו דרך אגב במקרה של מר מצנע שהארכנו את תקופת כהונתו בראש הוועדה הממונה בערד.

שלמה מולה: גם שם היו בדיוק אותם השיקולים.

שלמה מולה: אני מודע לכך שפוגעים אולי במידה מסוימת בדמוקרטיה, אבל כדי להשיג מטרה מסוימת, גם שיקולי תקציב והתנהלות הם חלק בלתי נפרד מן החיים הציבוריים שלנו.

שלמה מולה: לפיכך אנו נתמוך בהארכת הכהונה של הממונה לזמן המתבקש.

דוד אזולאי: תודה רבה.

דוד אזולאי: רשות הדיבור למר משה כחלון, בבקשה.

משה כחלון: שלום לכולם.

משה כחלון: למען הגילוי הנאות, אני עובד במועצה המקומית קציר-חריש במשך 15 שנים ותושב הישוב קציר.

משה כחלון: אני התושב הראשון של הגבעה המרכזית בקציר.

משה כחלון: אתחיל בסקירה קצרה מה היא קציר בכלל.

משה כחלון: גם בדוח של משרד הפנים מצוין שקציר הוא ישוב שיש לו אגודה שיתופית.

משה כחלון: יש אגודה שיתופית בחלק מקציר.

משה כחלון: הסטטוס בקציר בעייתי מאוד.

משה כחלון: גם אם מחר בבוקר נהיה במועצה האזורית מנשה, אין ועד מקומי שינהל את הישוב כי בגבעה אחת יש אגודה שיתופית ובמקום אחר יש בנייה חופשית שמשרד הבינוי והשיכון בנה וכל אדם עם תעודת זהות יכול לקנות שם בית.

משה כחלון: כך שאין אגודה שיתופית אחת לכל קציר.

משה כחלון: הישוב קציר עבר טלטלה גדולה מאוד ב-5 השנים האחרונות.

משה כחלון: המקום היה לפני כאוס כמעט מוחלט, המערכות קרסו כמעט באופן מוחלט.

משה כחלון: משרד הפנים מינה צוות מטעמו ולאחר מכן מר נסים דהן הגיע.

משה כחלון: ברוך-השם בתוך מספר שנים הצלחנו להגיע למצב הרבה יותר טוב מאשר זה שבו היינו, כאשר עוד היד נטויה ויש הרבה דברים לעשות.

משה כחלון: אחד הדברים החשובים הוא ליצור מקורות הכנסה למועצה שלנו.

משה כחלון: היות ואנו נמצאים בחבל ארץ בודד מאוד ונפרד, אנחנו רוצים ליצור מקורות הכנסה בכדי להיות עצמאיים יותר ולא תלויים בחסדי משרדים אחרים.

משה כחלון: זה תהליך שבו התחלנו, לכן אנו מבקשים וצריכים את השנתיים-שלוש הקרובות להמשך העשייה הזאת, כדי ליצור את העוגנים הנדרשים שיוכלו ליצור מקורות הכנסה לישוב.

משה כחלון: אני לא מזכיר את הישוב חריש בשל סיבה אחת, כי בחריש במשך 10 השנים האחרונות באמצעות משרד הבינוי והשיכון היו הרבה מאוד תהליכים של בניית הישוב לפי תב"ע ישנה, כאשר זה הגיע אפילו לחלוקה של קבלנים שבאו לבנות, אך זה לא התממש, בשל כל מיני סיבות.

משה כחלון: היום ההתנגדות לחריש נובעת מסיבה אחת, שכולם חשבו שזה עוד פעם ייפול כפי שנפל כל השנים.

משה כחלון: הפעם ברוך-השם זה התקדם בצורה רצינית מאוד, אז כולם לא יודעים איך לאכול את זה.

משה כחלון: חשוב לא פחות, באשר לדמוקרטיה ולעריכת בחירות, אם בקציר-חריש יהיו היום בחירות אני סבור שזה יהיה המעשה הכי פחות דמוקרטי היות והמצב יחזור לקדמותו, נצעד 3-4 שנים אחורה ולא נעשה בזה שום דבר.

משה כחלון: אשמח מאוד, ואני סבור שאני מדבר בשם רבים בישוב, שהמצב יישאר על כנו בשנים הקרובות, לתת לנו אופציה ליצור עוגנים כלכליים חדשים לישוב.

משה כחלון: תודה רבה.

דוד אזולאי: תודה רבה.

דוד אזולאי: רשות הדיבור לחבר הכנסת ציון פיניאן, בבקשה.

ציון פיניאן: תודה רבה.

ציון פיניאן: ברישה של דבריי אני רוצה להתייחס לסיפה בדברי חבר הכנסת דב חנין, שאמר שלראש הוועדה הקרואה יש מתנגדים.

ציון פיניאן: אם יש איזה ממונה או יושב-ראש ועדה קרואה שאין לו מתנגדים, כנראה יש לו משהו דפוק בראש ...

ציון פיניאן: אני לא מכיר במדינת ישראל ממונה – ויעיד על כך ידידי רב גונדר בדימוס חבר הכנסת אריה ביבי שעמד בראש ועדה ממונה בלוד – שלא עורר התנגדות.

ציון פיניאן: המועצה הזאת עברה טלטלה קשה.

ציון פיניאן: מועצה קטנה שמגיעה לגירעון של 20 מיליון שקל – ויש כאן כמה חברים שמכירים את השלטון המקומי – עבורה זה אסון.

ציון פיניאן: הביאו אדם ובשנת 2009 הוא סיים באיזון, אפילו בעודף.

ציון פיניאן: אם היום תלכו לבחירות, על-פי ניסיון העבר, בתוך שנה-שנתיים תגיעו שוב לגירעון של 20 מיליון שקל, אם לא יותר.

ציון פיניאן: לכן צריך לתת זמן וסיפק בידו של יושב-ראש הוועדה הממונה להמשיך בהבראה.

ציון פיניאן: תנו לו שנתיים-שלוש, עד ליום הבחירות, ולאחר מכן התושבים יחליטו מה הם רוצים.

ציון פיניאן: עכשיו בלתי אפשרי להפסיק.

ציון פיניאן: רק לפני יומיים הוא סיים באיזון, אז אתם רוצים בחירות עכשיו?

ציון פיניאן: אתם עדיין לא עצמאים.

אחמד מלחם: אם כך, כדאי לפרק את כל המועצות.

ציון פיניאן: מי שמגיע לו, נפרק אותו.

ציון פיניאן: מה רע בזה?

אחמד מלחם: גם את המועצה המקומית בטבריה.

ציון פיניאן: גם את המועצה המקומית בטבריה, אם תגיע למצב הזה, צריך לפרק.

ציון פיניאן: בינתיים לא הגיעה לכדי כך, תודה לאל.

ציון פיניאן: צריך לתת זמן לוועדה הממונה ולתת חופש פעולה ליושב-ראש הוועדה הממונה.

ציון פיניאן: כדאי לדעת איך זה התחיל ואיך זה הסתיים ברשויות מקומיות אחרות.

ציון פיניאן: אני מדבר בשם עצמי.

ציון פיניאן: כפי שאני אוהב את ייהוד הגליל, אני לא מתנגד לישובים יהודים גם בוואדי ערה.

ציון פיניאן: תודה רבה.

דוד אזולאי: תודה רבה.

דוד אזולאי: רשות הדיבור למר שגיא אקשטיין, בבקשה.

שגיא אקשטיין: שלום לכולם.

שגיא אקשטיין: אני תושב חריש ב-3 השנים האחרונות ובאתי לכאן לייצג את הגרעין התורני בחריש, שמונה כ-100 משפחות.

שגיא אקשטיין: חבר הכנסת מולה אמר באופן הוגן, יש כאן לא מעט אנשים שיכולים להחליט על חריש מבלי לדעת בכלל מה קורה בה באמת, בצורה אובייקטיבית.

שגיא אקשטיין: אני לא עובד של המועצה ולא קשור למועצה.

שגיא אקשטיין: אני אזרח שהגיע לגור במקום שאמור לספק שירותים לאזרחים.

שגיא אקשטיין: הבאתי לכאן תמונות שאוכל להעביר לכם.

שגיא אקשטיין: הבאתי גם מכתב לכל חברי הוועדה שבו מפורטים כל השירותים שאינם ניתנים לתושבי חריש ותושבי קציר ב-3 השנים האחרונות, למעט הדברים האלמנטריים ביותר, שזה אולי פינוי אשפה.

שגיא אקשטיין: אני יכול להראות לכם כאן קטעים של מדרכות וכבישים שחסרים בהם אבנים משתלבות וילדים נופלים ונפצעים, גני שעשועים שעד לא מזמן היו ממש מפגע בטיחותי וילדים נפצעו, שטחים שאינם מטופלים ואינם מתוחזקים מלאים בזבל.

שגיא אקשטיין: הכול מתועד כאן בתמונות.

שגיא אקשטיין: אלה לא דברים שהמצאנו, הכול מצולם.

שגיא אקשטיין: אין זו חוכמה להגיע לאיזון תקציבי כאשר לא נותנים שירותים לאזרח.

שגיא אקשטיין: זה המינימום.

שגיא אקשטיין: נאמר כאן נכון שיש קרע עמוק מאוד בין יושב-ראש המועצה ובין התושבים, זאת עובדה.

שגיא אקשטיין: ועדה כזאת היה אולי ראוי יותר שתשב בחריש לשמוע את התושבים, לראות מקרוב את המפגעים ולראות על מה מדובר.

שגיא אקשטיין: אני לא בטוח שכל היושבים כאן היו אי פעם בחריש וראו מה בדיוק הולך.

דוד אזולאי: אני מבקש ממך שתחזור בך מן המשפט האחרון.

דוד אזולאי: אני מכיר בשולחן הזה לפחות שניים שביקרו במקום.

שגיא אקשטיין: בסדר, אבל כאשר דנים על עיר מסוימת מן הראוי לבוא ולראות ברחל בתך הקטנה במה מדובר, כי שירותים לתושב אנחנו לא מקבלים.

שגיא אקשטיין: אנחנו משלמים ארנונה בגובה של קיסריה, 600 שקלים לחודשיים, ולא מקבלים את השירותים הנדרשים לתושב.

שגיא אקשטיין: לדוגמה, הבן שלי טופל על-ידי פסיכולוג חינוכי מטעם המועצה.

שגיא אקשטיין: הם נפגשו 3 פעמים, אך בפגישה הרביעית לפני כחודש התקשרנו אליו והוא אמר: סליחה, פיטרו אותי, אני כבר לא עובד של המועצה.

שגיא אקשטיין: התקשרתי למנהלת הגנים לשאול מה קרה והיא אמרה ש"יש התייעלות".

שגיא אקשטיין: אם קוראים לזה התייעלות אז מה זה איזון תקציבי?

שגיא אקשטיין: אני לא מבין.

שגיא אקשטיין: במה מקצצים?

שגיא אקשטיין: בפינוי אשפה?

שגיא אקשטיין: בשעוני חשמל?

שגיא אקשטיין: בארנונה גבוהה?

שגיא אקשטיין: בתוספת של שמירה?

שגיא אקשטיין: הדבר הכי אבסורדי, כבוד היושב-ראש, מוטל מס שמירה בסך 1,200 שקלים על כל תושב בחריש, כאשר אין גדר היקפית ואין שער לישוב.

שגיא אקשטיין: זה שיא האבסורד.

שגיא אקשטיין: פשוט צריך לראות כדי להאמין.

שגיא אקשטיין: מסתובב שם רכב מידי לילה עם שני אנשים, הגדר פרוצה לחלוטין, אין שער, ואנחנו משלמים 1,200 שקלים, ומי שלא משלם זה עובר לעיקול.

אחמד מלחם: יש שער, אבל אין גדר.

שגיא אקשטיין: אין גדר ואין שער.

שגיא אקשטיין: השער לא תקין ואין שי"ן-גימ"ל.

שגיא אקשטיין: אין כלום.

דוד אזולאי: תודה רבה.

דוד אזולאי: רשות הדיבור לחבר הכנסת אריה ביבי, בבקשה.

אריה ביבי: אדוני היושב-ראש, מתי ממנים ועדה קרואה?

אריה ביבי: לאחר שהנציגות המקומית נכשלת.

אריה ביבי: ממנים ועדת חקירה, שר הפנים בודק את הדברים, מתייעץ עם אחרים ואז ממנים ועדה קרואה, וכך נעשה גם בישוב הזה.

אריה ביבי: קודם כול אני רוצה לברך את יושב-ראש הוועדה הקרואה בקציר-חריש על העבודה הטובה שהוא עושה.

אריה ביבי: ישבנו כאן בוועדה ודנו במשך ימים האם להאריך את הוועדות הקרואות, מה הזמן שנקציב להן על מנת שימלאו את תפקידן.

אריה ביבי: הגענו למסקנה שוועדה קרואה צריכה לכהן מינימום 3 שנים ומקסימום 5 שנים.

אריה ביבי: אנחנו רוצים להאמין שהאדם שמינינו לוועדה הקרואה ימלא את תפקידו, ועלינו לעזור לו ולאפשר לו למלא את התפקיד.

אריה ביבי: לא די בתקופה של שנתיים או שלוש כאשר הוא בקושי מתחיל לאזן את הדברים ואז לומר לו: עכשיו נעשה בחירות, כאילו שאותה נציגות שהיתה תעשה טוב יותר.

אריה ביבי: אני הייתי נותן ליושב-ראש הוועדה הממונה להמשיך בעבודתו עד הבחירות הקרובות.

אריה ביבי: מעבר לכך, היום עובדת ועדת חקירה ודנה בשני הישובים הללו.

אריה ביבי: היא אמורה לסיים את עבודתה בעוד 3 חודשים.

אריה ביבי: הייתי מבקש מן היושב-ראש שהממצאים של ועדת החקירה יובאו בפני ועדת הפנים והגנת הסביבה על מנת שנשמע בדיוק מה ועדת החקירה עשתה שם.

דוד אזולאי: זה לא ועדת חקירה.

דוד אזולאי: אתה מדבר על ועדת גבולות שהוקמה רק עכשיו.

אריה ביבי: כפי שאמר מר שגיא אקשטיין, יש דברים שהוועדה הקרואה קשה לה לתת לישוב.

אריה ביבי: היא רוצה להבריא את הישוב ולהביא תוצאות.

אריה ביבי: אם הגדר פרוצה ואם המדרכות לא תקינות – יושב כאן מנכ"ל משרד הפנים והייתי מבקש ממנו, יש מאצ'ינג שלעתים עושים ב-30% ולעתים ב-40% או ב-10%.

אריה ביבי: במקום כזה, כאשר נמצא יושב-ראש ועדה קרואה שאנחנו רוצים ומעודדים אותו לעזור לישוב, הייתי מבקש בכל לשון של בקשה שתקבע את המאצ'ינג של הישוב הזה בשיעור ההשתתפות הנמוך ביותר האפשרי על מנת שיתקנו את המדרכות ואת הגדר ואת הכבישים אם יש ליקויי כבישים.

שלמה מולה: מענקי איזון.

אריה ביבי: לא, זה לא מענק איזון.

אריה ביבי: הוא יודע בדיוק על מה אני מדבר.

אריה ביבי: ליושב-ראש ועדה קרואה קשה גם לאזן את התקציב ולהבריא את הרשות וגם לתת שירותים מינימליים לאזרח.

אריה ביבי: אני זוכר שאנחנו "ייבשנו" מקומות, אפילו לא נתנו בהם מים, כי לא היה כסף.

גדעון מגל: כנ"ל.

אריה ביבי: לכן אני מציע לעזור גם במקרים האלה ליושב-ראש הוועדה הקרואה.

אריה ביבי: בסך הכול היד שחתמה אז על קביעת ועדות קרואות למשך 3-5 שנים היא היד שתמשיך לחתום.

אריה ביבי: אי אפשר לעשות אתנו משחקים מידי יומיים, להגיד לזה שנה, להוא 5 שנים, לזה 4 שנים.

אריה ביבי: אם הוא עושה את עבודתו היטב, צריך לתת לו לסיים את העבודה כפי שקבענו.

אריה ביבי: אם הוא עושה את העבודה לא היטב, יש לנו את הדרכים שלנו.

אריה ביבי: תודה.

שלמה מולה: אני מבקש לשאול את מנכ"ל משרד הפנים, האם אתם מסייעים לישוב הספציפי הזה ביחס לוועדות קרואות אחרות?

שלמה מולה: מר שגיא אקשטיין סיפר לנו שהבן שלו לא מקבל טיפול ושהמדרכות מסוכנות.

שלמה מולה: הייתי רוצה לשמוע איך אתם נותנים שם סיוע.

שלמה מולה: מצד אחד, אנחנו משבחים את מר נסים דהן שבהחלט מבריא את הישוב מבחינת האיזון התקציבי, אבל מצד שני, אי אפשר שאנשים ישלמו ארנונה ולא יקבלו שירותים.

דוד אזולאי: אחר-כך אאפשר למנכ"ל להגיב על הכול.

דוד אזולאי: אני מניח שהתושבים גם הם יגידו את שלהם ואז תהיה תגובה אחת לכולם.

דוד אזולאי: מר פיני קבלו לא נמצא כאן.

דוד אזולאי: רבותי, כמה נציגים של התושבים ביקשו רשות דיבור.

דוד אזולאי: עם כל הרצון, זה בלתי אפשרי.

דוד אזולאי: אני מציע שתחליטו ביניכם על שני אנשים שייצגו את היישוב וידברו, זה סביר.

דוד אזולאי: אאפשר לעוד שניים לדבר, ואם אתם סבורים שצריכים שלושה לדבר כדי לפתור את הבעיה גם בזה אני מוכן לבוא לקראתכם.

דוד אזולאי: נשמע כאן שני תושבים מקציר ושני תושבים מחריש.

דוד אזולאי: תגיעו להסכמה ביניכם ותגידו לי מי החלטתם שידבר.

דוד אזולאי: עד שתחליטו, אבקש מחבר הכנסת ניצן הורוביץ להגיד את דבריו, בבקשה.

ניצן הורוביץ: תודה, אדוני.

ניצן הורוביץ: יש כאן שני עניינים, אחד מהם עקרוני, על דמוקרטיה ברשויות המקומיות.

ניצן הורוביץ: אני זוכר את הדיון שהתנהל כאן על ערד.

ניצן הורוביץ: ערד לא הולכת להפוך לעיר חרדית, היא לא הולכת לשנות את צורתה, תושבי ערד לא חשים מאוימים מאיזה דבר שמרחף מעליהם, ובכל זאת, למרות שהיה בערד ראש ועדה קרואה מוכשר מאוד שהבריא את הרשות המקומית ועשה דברים, ולפני כן ערד היתה במשבר נוראי, אחרי שנתיים "העיפו" אותו כי אמרו שצריכות להתקיים בעיר בחירות, והתקיימו בחירות.

ניצן הורוביץ: אנחנו תמכנו בשינוי הזה למרות שראיתם את תוצאות הבחירות, שהיו לא ממש לרוחנו, אבל חשבנו שהתושבים צריכים להחליט על עצמם.

ניצן הורוביץ: כאן יש ראש מועצה ממונה כבר 3 שנים ורוצים עכשיו לקבוע שיישאר עוד 3 שנים וחצי.

ניצן הורוביץ: זה לא תחילת שנת 2013 אלא סוף שנת 2013, כלומר ביחד זה כמעט 7 שנים.

ניצן הורוביץ: לדעתי זה לא דמוקרטי, וגם לא יעמוד בבג"ץ.

ניצן הורוביץ: אבל עזבו את בג"ץ, זה לא הוגן.

ניצן הורוביץ: מעבר לעניין העקרוני, שמונעים מן התושבים לבחור את נציגיהם, יש עניין ספציפי.

ניצן הורוביץ: הרי רוצים להשאיר את ראש הוועדה הממונה – שבאופן אישי אין לי אליו שום טענות, אני בטוח שהוא מנסה למלא את תפקידו כפי שצריך – לא רק לניהול שוטף ולהבראה של התקציב, אלא כדי לאפשר את השינוי הגדול שעומד לחול בחריש.

ניצן הורוביץ: אי אפשר לנתק בין שני הדברים הללו, לא דנים לחוד בוועדה הקרואה ולחוד על הפיכתה של חריש לעיר חרדית של 150,000 איש.

ניצן הורוביץ: הדברים כרוכים זה בזה.

ניצן הורוביץ: כאשר התושבים אומרים שהם רוצים בחירות, זה לא רק באופן עקרוני לצורך בחירת הנבחרים שלהם ושמירה על הזכות הדמוקרטית שלהם, אלא זה גם להביע את קולם על עתיד חייהם.

ניצן הורוביץ: הרי הם חילונים.

ניצן הורוביץ: אם תהיה עיר חרדית, זה יהיה אחרת.

ניצן הורוביץ: נכון?

ניצן הורוביץ: אז צריך לשמוע אותם, צריך לקחת בחשבון את הדאגות שלהם.

ניצן הורוביץ: ראש הוועדה הקרואה, שאני מכבד אותו מאוד באופן אישי, אף הוא מייצג מגזר מסוים, אף הוא מייצג גישה מסוימת.

ניצן הורוביץ: אל תגידו לי שלא, כולנו יודעים על מה מדובר.

ניצן הורוביץ: לכן, בגלל העניין העקרוני ובגלל העניין הספציפי, שכאן מדובר בעתיד הישוב וצביונו ובעתידם של התושבים הללו, כי הרי אם הישוב יהיה כפי שרוצה השר אטיאס הם יתקשו לחיות שם, צריך לתת להם זכות דיבור ולשמוע אותם, וכאן רוצים לחסום את זה.

ניצן הורוביץ: לכן אני סבור שצריך לאפשר לקיים את הבחירות ולתת להם את הייצוג שלהם.

ניצן הורוביץ: אני רוצה לחזק אותם במאבק שלהם כי זה מאבק של אנשים.

ניצן הורוביץ: הייתי בחריש וראיתי את ההזנחה.

דוד אזולאי: אם כך, אני חוזר בי.

דוד אזולאי: שלושה חברי כנסת ביקרו שם ולא רק שניים.

ניצן הורוביץ: ביקרתי שם.

ניצן הורוביץ: זה ישוב שמלכתחילה לא נתנו לו שום סיכוי, הזניחו אותו במכוון אפילו.

ניצן הורוביץ: היו תוכניות אחרות, עכשיו אנחנו יודעים מה הן.

ניצן הורוביץ: אז לפחות לאנשים שנשארו שם, שחיים בצורה שאיננה מקובלת בארץ בישובים, צריך לתת את הזכות המינימלית להביע את קולם.

ניצן הורוביץ: אם אתם סבורים שתצליחו לדרוס אותם ובאמצעים מנהליים לעקוף את זה, זה לא יילך.

ניצן הורוביץ: הם יחריפו את המאבק.

ניצן הורוביץ: יש להם שותפים, גם באזור וגם במקומות אחרים, ויש גם בתי-משפט.

ניצן הורוביץ: תודה.

דוד אזולאי: תודה רבה.

דוד אזולאי: רשות הדיבור למר חמי בר-אור, בבקשה.

חמי בר-אור: אני תושב הישוב חריש.

חמי בר-אור: אמשיך מן הדברים שאמר חבר הכנסת ניצן הורוביץ.

חמי בר-אור: אולי אצטט קצת מדבריו של מר דהן, כדי לסבר את האוזן.

חמי בר-אור: יש לי שפע של ציטוטים אך אסתפק רק בשניים מהם.

חמי בר-אור: אצטט מתוך שיחה שהוא ערך עם ועד התושבים בחריש.

חמי בר-אור: הוא אמר: "אני לא מייצג אתכם.

חמי בר-אור: אני מייצג את האינטרס של מדינת ישראל שהחליטה להביא לכאן 150,000 חרדים.

חמי בר-אור: זאת האוכלוסייה שאני מייצג.

חמי בר-אור: כאן זה לא מצפור בגליל.

חמי בר-אור: אם לא טוב לכם, תלכו לגור במקום אחר.

חמי בר-אור: מצדי תלכו לגור בפלסטין".

חמי בר-אור: אלה דבריו של ראש המועצה הממונה, מר נסים דהן.

אריה ביבי: אתה צריך להגיד גם מה אמרת אתה.

אריה ביבי: אתה מביא רק צד אחד.

אריה ביבי: ייתכן שאתה אמרת דברים חריפים יותר.

487: צריך לשאול אותי אם אמרתי את זה בכלל.

487: לא אמרתי את זה.

חמי בר-אור: הדברים מוקלטים.

חמי בר-אור: אצטט מפרוטוקול נוסף, מישיבת המועצה הארצית שנערכה בדצמבר 2009.

חמי בר-אור: מר נסים דהן אמר: "אני בטוח שמצוקת הדיור קיימת גם במגזרים אחרים, אבל אני מייצג את המגזר החרדי ואני מדבר בשמו.

חמי בר-אור: אחרים ידברו בשמם", כאשר הוא מתייחס לתושבי הישוב.

חמי בר-אור: תוכלו לקרוא את הפרוטוקול מישיבת המועצה הארצית ותראו מה נאמר שם.

חמי בר-אור: ויש לי עוד שפע של ציטוטים כאלה.

חמי בר-אור: מר נסים דהן מכריז בכל מקום שהוא מייצג את המגזר החרדי ולא מייצג את תושבי חריש.

חמי בר-אור: נכון אמר מר גבריאל מימון, ולשם כך הוקמה ועדה מיוחדת, הוועדה הנבחרת בחריש נקלעה לקשיים כלכליים והוחלפה.

חמי בר-אור: מר נסים דהן עשה עבודה יפה והבריא את המועצה, אבל על כך יכולות להיות חלוקות הדעות כי האמצעים שבהם הוא עושה את זה מפוקפקים ביותר.

חמי בר-אור: אבל אם, כפי שמעיד מר גבריאל מימון, או כפי שמעידים המספרים שמר דהן מציג, העניין הכלכלי נמצא במגמת שיפור אז הוא מילא את תפקידו.

חמי בר-אור: אבל הוא מקדם אג'נדה אחרת לגמרי והוא לא מתבייש להכריז על כך.

חמי בר-אור: הוא לא מייצג את תושבי המקום.

חמי בר-אור: יש כאן תהליך שמתנהל מאחורי גבם של תושבי המקום, שאין להם שום ייצוג בשום ועדה ובשום מקום.

חמי בר-אור: מי שיושב בוועדות התכנון על תקן נציג התושבים הוא מר נסים דהן, ששמענו את דבריו הרגע.

חמי בר-אור: אז מה אתם מציעים לתושבי המקום לעשות?

חמי בר-אור: איזה קול יש לנו?

חמי בר-אור: האם הסעד היחיד שנוכל לפנות אליו הוא בג"ץ?

גדעון מגל: שמעת מה אמרה נציגת משרד הבינוי והשיכון, שידעתם לאן אתם מגיעים.

דוד אזולאי: אדוני, מייד אאפשר גם לך לומר את דבריך.

חמי בר-אור: לאורך כל הדרך של תהליך הפיכת חריש לעיר חרדית, יש מוסדות עוקפים ומעקפים כאלה ואחרים – ועדה מיוחדת שאינה כפופה לוועדות הציבוריות הרגילות, ועדת מנכ"לים שאף היא אמורה לזרז ולייעל ולשפר את התהליך.

חמי בר-אור: הכול עוקף כל מסלול דיון מקובל וסטטוטורי במדינת ישראל.

חמי בר-אור: מר נסים דהן יושב בראש ומנצח על התהליך בשם תושבי החריש, כאשר הוא מכריז בכל מקום שהוא לא מייצג אותם אלא מייצג ציבור אחר לחלוטין.

חמי בר-אור: בשורה התחתונה הוא חותר תחת התושבים כדי לגרש אותם מביתם.

דוד אזולאי: תודה רבה.

דוד אזולאי: רשות הדיבור למר גדעון מגל, בבקשה.

גדעון מגל: שלום לחברי הוועדה, שלום ליושב-ראש.

גדעון מגל: אני יושב-ראש ועד האגודה השיתופית קציר.

גדעון מגל: נבחרתי בבחירות שנערכו לפני כחודשיים.

משה כחלון: אתה מייצג את הגבעה המערבית בקציר ולא את כל קציר.

משה כחלון: שיבינו על מה מדובר.

דוד אוחנונה: זה חצי מקציר.

גדעון מגל: אנו תושבי קציר מבקשים מן הוועדה לקבל את פניית שר הפנים ולדחות את הבחירות בקציר.

גדעון מגל: להלן הנימוקים שלי: הישוב עבר בשנה האחרונה מהלך פנימי שבו התקבלה באופן דמוקרטי הכרעה.

גדעון מגל: בהקשר למה שאמר מר כחלון – נכון, יש אצלנו שתי גבעות, על אחת מהן אגודה שיתופית ובשנייה שיכון.

גדעון מגל: החתמנו על עצומה את תושבי קציר, בערך 65% מבעלי זכות הבחירה משתי הגבעות חתמו שהם תומכים בפירוק המועצה המקומית קציר-חריש ובאיחוד קציר עם המועצה האזורית מנשה.

גדעון מגל: מאוחר יותר האגודה השיתופית קיבלה החלטה לתמוך במהלך הזה, ולפני כחודשיים כאמור היו בחירות ואז נבחר ועד שרובו ככולו תומך במהלך של איחוד קציר עם המועצה האזורית מנשה.

גדעון מגל: אנו רואים במצב הנוכחי מצב זמני, שבחירות יגרמו רק להתארכותו.

גדעון מגל: לשמחתנו שר הפנים נענה לרחשי לב הציבור ומינה ועדת חקירה שתבחן את הפרדת קציר מחריש ואת איחודה עם המועצה האזורית מנשה.

גדעון מגל: הישיבה הראשונה של ועדת החקירה תהיה בעוד שבועיים.

גדעון מגל: מעבר לכך, אני רוצה לקרוא בפניכם ציטוטים מדיונים שהתקיימו גם בוועדה הזאת וגם במקומות אחרים, שתומכים במה שאני אומר וקושרים את זה גם לגורל תושבי חריש ועתיד המועצה.

גדעון מגל: בישיבה שהתקיימה בוועדת הפנים והגנת הסביבה של הכנסת לפני שנתיים בדיוק, שבה הוחלט על ביטול הבחירות והארכה ראשונה של כהונתו של מר דהן, אמר יושב-ראש הוועדה, שר הפנים לשעבר, חבר הכנסת אופיר פינס-פז: "אם אני הייתי היום שר הפנים הייתי מפרק מייד את החיבור בין חריש וקציר והייתי מאחד את קציר עם המועצה האזורית מנשה או משהו מעין זה.

גדעון מגל: הייתי ממנה את נסים דהן כראש ועדת ההקמה של חריש, כמו במודיעין, ומקים ישוב כפי שצריך.

גדעון מגל: השעטנז הזה לא ברור ולא מובן.

גדעון מגל: הישוב קציר הוא ישוב חילוני, וחריש אמור להיות ישוב חרדי.

גדעון מגל: קציר לא דורך במקום, גרים שם בני אדם.

גדעון מגל: גם בחריש, אני מבין שגרים שם בני אדם אבל עליהם אני בכלל מרחם.

גדעון מגל: אני לא יודע מה איתם בכלל.

גדעון מגל: זה מזעזע.

גדעון מגל: לפחות את קציר אפשר להציל, לחבר למועצה האזורית ולתת למר נסים דהן לעבוד בעניין חריש מן הבוקר ועד הלילה".

גדעון מגל: בדיון שהתקיים לפני שבועיים בוועדת הגבולות, שבעקבותיו, אחרי הופעתי שם, הוחלט להרחיב את המנדט של הוועדה לוועדת חקירה לנושא איחוד.

גדעון מגל: מר יגאל שחר, שהיה ממונה על מחוז צפון מטעם משרד הפנים, שבשנתיים האחרונות, כפי שנאמר כאן, מנהלת את ועדת התכנון המיוחדת לעיר חריש, אמר כדלקמן: "אני רוצה להגיד משהו בקטע הזה של קציר.

גדעון מגל: הנושא של קציר עלה גם כאשר חשבו על העיר חריש כעיר רגילה בצפיפות נמוכה.

גדעון מגל: גם אז היתה מחשבה שבאיזה שלב יצטרכו לתת פתרון לקציר, ובאמת המחשבה היתה לכיוון של מנשה.

גדעון מגל: אני חושב בראייה עתידית, זה צריך להיות הכיוון.

גדעון מגל: " בסיפה של דבריו הוא אמר: "כרגע, לפחות לשנתיים הקרובות הקונסטרוקציה הזאת שנקראת קציר-חריש היא הקונסטרוקציה שממנה נבנית העיר היום.

גדעון מגל: עליה נבנית העיר.

גדעון מגל: כלומר, היום לעשות בדברים האלה חיתוכים זה שגיאה טקטית, לא שגיאה אסטרטגית".

גדעון מגל: אני לא רוצה להמשיך כרגע בציטוט הדברים הבאים שהוא אמר, אבל ברור, אנחנו קונסטרוקציה ויש כאן טקטיקה ויש כאן אסטרטגיה.

גדעון מגל: אסיים בציטוט ממכתבו של רני פינצ'י לוועדה היום.

דוד אזולאי: יש לנו את המכתב הזה, הוא מונח בפנינו.

גדעון מגל: בגדול, מר פינצ'י אומר שמשרד הפנים המליץ להקים ועדת חקירה להפרדת קציר מחריש.

גדעון מגל: הוא נתן הוראה לזרז את העבודה שלה, שבעצם די תייתר את ההבראה של המועצה המקומית כי יחברו אותנו למנשה, ובאותה נשימה הוא מבקש להאריך עד לשנת 2013 את כהונת הוועדה הממונה כדי שתשלים את עבודתה ותבריא את חריש.

גדעון מגל: מן הציטוטים אני רוצה לחזור לדברים שעליהם אנו צריכים להביט היום.

גדעון מגל: המשותף לכל הציטוטים שהצגתי, שיש בהם הסכמה גורפת לגבי הפתרון הרצוי לקציר – ישוב קהילתי במסגרת המועצה האזורית מנשה שינהל את חייו באמצעות ועד מקומי.

גדעון מגל: כלפני שנתיים כך היום, רואים בנו תושבי קציר-חריש קונסטרוקציה, טקטיקה, אסטרטגיה.

גדעון מגל: הגברת ממשרד הבינוי והשיכון דיברה על תושבי חריש כאילו הם איזה עב"מים שהגיעו אלינו במקרה.

עינת גנון: ממש לא.

עינת גנון: אל תוציא את דבריי מהקשרם.

גדעון מגל: דיברת מעל הראש שלהם.

עינת גנון: אנחנו נפגשנו איתם.

גדעון מגל: כאילו הם אנשים שאין להם זכויות אזרחיות שהגיעו לגור במקום מסוים.

עינת גנון: זה לא מה שאמרתי.

דוד אזולאי: אין צורך להתווכח.

גדעון מגל: כך דיברת עליהם.

גדעון מגל: תושבי קציר-חריש לא רוצים להיות לא קונסטרוקציה ולא טקטיקה ולא אסטרטגיה.

גדעון מגל: אנחנו רוצים לפתח את החיים שלנו בישוב פורח ומשגשג.

גדעון מגל: המשך המצב הקיים – וחבר הכנסת ניצן הורוביץ התייחס לנושא הזה – כאשר בעצם המשימה העיקרית שמוטלת על הוועדה הממונה היא הקמת חריש, תוקע אותנו למצב של לא פה ולא שם.

דוד אזולאי: אני מנסה להבין את דבריך.

דוד אזולאי: אדוני אומר בעצם: בואו תפרידו אותנו מחריש.

דוד אזולאי: בחריש יש פרויקט אחר.

דוד אזולאי: אנחנו רוצים להיות ישוב קהילתי בתוך המועצה האזורית מנשה.

דוד אזולאי: הבנתי אותך נכון?

דוד אוחנונה: הוא רוצה.

דוד אוחנונה: הוא לא מייצג את כולם.

דוד אזולאי: רבותי, האיש אמר את הדברים.

דוד אזולאי: ניסיתי להבהיר אותם, זה הכול.

דוד אזולאי: זכותו להגיד את מה שהוא חושב.

דוד אזולאי: תודה.

דוד אזולאי: רשות הדיבור לנציגת האגודה לזכויות האזרח, עו"ד דבי גילד-חיו, בבקשה.

דבי גילד-חיו: אני רוצה לחזור על דברים שמוסכמים כאן בכל מקרה, שהכלי הזה הוא ללא ספק קיצוני, כלי שפוגע בדמוקרטיה ובזכויות יסוד.

דבי גילד-חיו: אני מבינה שהחוק מתיר במקרים מסוימים לעשות בכלי הזה שימוש כאשר עושים את האיזון ומחליטים שאין ברירה.

דבי גילד-חיו: כאן מדובר במועצה ממונה שקיימת כבר 4 שנים ועכשיו רוצים להאריך את תוקפה ב-3 שנים וחצי נוספות.

487: שנתיים וחצי, מאז נובמבר 2007.

אריה ביבי: לפני הוועדה הממונה היה גם ממונה מטעם משרד הפנים.

אחמד מלחם: מדובר על ועדה ולא על אדם.

דבי גילד-חיו: למיטב הבנתי, מן הנתונים שמופיעים כאן, מאז נובמבר 2006 יש כבר ועדה ממונה כלשהי בישוב.

דבי גילד-חיו: הבחירות היו אמורות להתקיים בנובמבר 2010, כלומר זה פרק זמן של 4 שנים, ועכשיו רוצים להוסיף עוד 3 שנים וחצי נוספות.

דבי גילד-חיו: נראה לי שהמינימום שבמינימום, מכיוון שמדובר בכלי פוגעני ומכיוון שהוא כלי בעייתי מאוד, וכמובן שלוקחים בחשבון שהולכים לעבור על הישוב שינויים חשובים שחשוב שהתושבים יהיו חלק מהם, לכל הפחות הייתי קוראת לוועדה לא להאריך באופן אוטומטי עכשיו ל-3 שנים וחצי אלא להאריך את המינוי לפרק זמן קצר ושהוועדה תשוב ותבחן את זה.

דבי גילד-חיו: לא יקרה שום דבר אם בעוד שנה או בעוד חצי שנה יתקיים כאן דיון נוסף וכל פעם יאריכו בפרק זמן מסוים, ולא מראש יאריכו ל-3 שנים.

משה כחלון: איך יוכלו לקבל החלטות ולעבוד, לקבוע יעדים ולממש אותם?

דבי גילד-חיו: זה יחזור לוועדה והוועדה תקבל החלטה.

דוד אזולאי: אני שומע את ההצעה של גברתי.

דוד אזולאי: רשות הדיבור למר פיני קבלו, סמנכ"ל מרכז השלטון המקומי, בבקשה.

פיני קבלו: אנחנו מתייחסים לעבודה הטובה שעשה מר דהן.

פיני קבלו: ערכנו התייעצות נרחבת למדי, כי ידענו שסביב הישוב הזה יש מחלוקת.

פיני קבלו: אנחנו מתייחסים לעניין המקצועי של מר דהן כראש רשות ממונה.

פיני קבלו: השלטון המקומי החליט להביע תמיכה בעמדת השר ולבקש להאריך את תקופת הכהונה של הוועדה הממונה לפרק הזמן שהתבקש.

פיני קבלו: אנחנו מצטרפים לבקשת השר.

דוד אזולאי: רשות הדיבור למר רולנד מורי, בבקשה.

רולנד מורי: אני תושב חריש.

רולנד מורי: אדוני היושב-ראש, גבירותי ורבותי, הבעיה של חריש היא לא רק הבחירות לעתיד, אלא גם ההתנהגות של המועצה.

רולנד מורי: מתחת לכל ביקורת מה שקורה שם.

רולנד מורי: המועצה מכניסה עמוק את ידה לכיס של התושבים ומקבלת את הארנונה ודמי שמירה, אך לא מספקת כלום, אפס.

רולנד מורי: ראש המועצה הממונה, מר דהן, יודע את זה, וכתבתי לו גם מכתב, אבל כמו תמיד בלתי אפשרי לקבל תגובה מראש המועצה כי כנראה הכול נזרק לפח.

רולנד מורי: בחודש נובמבר 2008 תושבי חריש בחרו בנו כוועד מקומי על-פי החוק.

רולנד מורי: ראש המועצה חתם לנו שהוא תומך בוועד והבטיח לנו להעביר תקציבים וכולי וכולי, לתמוך בתושבי חריש, אך לא קרה כלום, אפס.

רולנד מורי: כאשר אנו משתתפים בישיבה של מליאת המועצה בקציר-חריש, אין נציג של חריש שיש לו זכות לדבר, כי ראש המועצה לא מאפשר את זה.

רולנד מורי: זאת החלטה שלו, התנהלות שאני לא יודע מאין הוא למד אותה.

רולנד מורי: לפי דעתי זאת התנהגות לא דמוקרטית.

רולנד מורי: הוא יודע בפירוש שתושבי חריש לא רוצים שהוא יהיה בחריש, אפילו לא כראש מועצה.

רולנד מורי: ההבטחות שלו היו כל-כך חריפות שהתושבים כבר מאבדים שליטה על דבריהם, ולא הייתי רוצה שאיזה יום יגיעו שם אפילו לאלימות פיזית.

רולנד מורי: אני בעצמי עברתי אלימות פיזית בשנת 2003 כאשר מחבל נכנס אל תוך הבית שלי ונפגעתי קשה מאוד, אבל היום אני רואה שזה לא הפיגוע היחיד שעברתי.

רולנד מורי: אני עובר פיגוע נפשי היום מצד ראש המועצה.

רולנד מורי: אני מבקש בשם תושבי חריש, שתהיה שם זכות לבחירה כמו בכל דמוקרטיה מעולם.

רולנד מורי: התושבים חושבים כבר שעובדים עליהם.

רולנד מורי: מדינת ישראל, שאומרת בכל ההזדמנויות שהיא הדמוקרטיה היחידה במזרח התיכון, חייבת להוכיח שזה נכון.

דוד אזולאי: תודה רבה.

דוד אזולאי: רשות הדיבור למר משה לבקוביץ, גזבר המועצה, בבקשה.

משה לבקוביץ: שלום לכם.

משה לבקוביץ: אני גזבר המועצה קציר-חריש.

משה לבקוביץ: אומר כמה דברים במישור המקצועי.

משה לבקוביץ: בחריש יש כ-270 משפחות, חלק לא קטן מהן גר שם בשכירות נמוכה.

משה לבקוביץ: רוב התושבים בחריש לא חילוניים, אפשר לבדוק את זה.

משה לבקוביץ: באשר לטענות שעלו כאן על נציגות הוועד, משרד הפנים לא אישר את בקשתו של מר נסים דהן להכיר בוועד המקומי, על אף שהיתה פנייה כזאת.

שלמה מולה: אתה יכול להגיד לנו מה הוא שיעור גביית הארנונה במועצה?

משה לבקוביץ: שיעור הגבייה עומד על למעלה מ-85% בקציר-חריש.

487: כך זה עכשיו, אבל לא היה כך לפני התקופה שאני נתמניתי.

משה לבקוביץ: קודם לכן שיעור הגבייה עמד על 60%.

משה לבקוביץ: סביב שולחן המליאה במועצה יושבים נציגי התושבים, גם מקצרין וגם מחריש.

משה לבקוביץ: אמנם ללא זכות הצבעה, אבל עם זכות אמירה והשפעה.

משה לבקוביץ: שר הבינוי והשיכון בביקור שערך לפני כחודשיים פגש את התושבים ושמע את המצוקה שלהם, כיצד יחיו בתוך עיר שמתוכננת להיות חרדית.

משה לבקוביץ: הוא קבע מנגנון של היוועצות של נציגי התושבים עם יושב-ראש הוועדה המיוחדת לתכנון ובנייה, בכדי לראות איך לפתור את בעיית השכונה החילונית לכאורה בתוך הישוב החרדי, למשל בעניין היציאה והכניסה בשבתות.

משה לבקוביץ: כלומר, שר הבינוי והשיכון נתן את דעתו וקבע מנגנון שיטפל בזה.

תאופיק ג'בארין: מה הקשר של הגזברות לעניינים האלה?

משה לבקוביץ: אני גם מזכיר המועצה.

תאופיק ג'בארין: הצגת את עצמך כגזבר המועצה ואמרת שאתה עוסק רק בעניינים כספיים.

דוד אזולאי: אדוני, סליחה, לא מנהלים כאן דו-שיח, אני מבקש.

משה לבקוביץ: בישוב קציר ב-3 השנים הקרובות אמורות להתווסף עוד יחידות דיור, עוד כ-113 בגבעה המערבית ועוד כ-260 בגבעה חדשה ומשרד הבינוי והשיכון ישווק הכול.

משה לבקוביץ: בסך הכול בקציר גופא יגיעו ל-1,155 יחידות דיור.

משה לבקוביץ: לגבי תוכנית ההבראה, הנושא הכספי – אם היום יחליטו על בחירות ב-16 בנובמבר, זה אומר שביוני 2011 משרד הפנים ייאלץ לפזר את מליאת המועצה.

משה לבקוביץ: היא לא תצליח לאשר תקציב מאוזן, כי עדיין, כפי שנכתב במסמך של משרד הפנים, לא כל צעדי ההתייעלות יכולים להתממש.

משה לבקוביץ: אם היום יהיו בחירות הרי הדבר הראשון שיבטיח המועמד בבחירות: "לא אפגע בשכר ולא אפטר עובדים".

אריה ביבי: הוא יציע משרות חדשות.

משה לבקוביץ: אחר-כך נראה אותו מתמודד הלאה ושורד.

משה לבקוביץ: לכן, על אף שיש כאן פגיעה בדמוקרטיה, זאת המשמעות של הדבר וצריך להביא את זה בחשבון.

משה לבקוביץ: עליי לומר כגזבר, לאחר תקופת הוועדה הממונה בעוד שנתיים הישוב יוכל לשאת את עצמו ללא תקציבים מיוחדים.

אריה ביבי: יש לכם חשב מלווה?

משה לבקוביץ: כן, הוא נמצא כאן אתנו.

משה לבקוביץ: דבר אחרון, באשר לוועדת הגבולות, אני פונה עכשיו גם למשרד הפנים.

משה לבקוביץ: יש יותר מחלופה אחת לגבי הישוב קציר.

משה לבקוביץ: צריך לזכור שקציר הוקמה מתוך אינטרס של הביטחון הלאומי וכך צריך להסתכל על זה.

משה לבקוביץ: יש יותר מחלופה אחת.

משה לבקוביץ: כפי שאמרתי, הישוב יוכל להחזיק את עצמו באופן עצמאי, ויש עוד חלופות.

משה לבקוביץ: אני מבקש שהוועדה שמונתה במשרד הפנים תבחן את מלוא החלופות.

דוד אזולאי: תודה רבה.

דוד אזולאי: רשות הדיבור לחבר הכנסת אורי מקלב, בבקשה.

אורי מקלב: כשמדברים בקציר צריך לקצר ...

אורי מקלב: יצא שאני מדבר בסוף, לכן לא אוכל לדבר הרבה זמן, כבר אין סבלנות לשמוע, אבל בכל אופן אדבר אחרי התושבים.

אורי מקלב: גם אם התחבטתי בדעתי לפני הדיון, כעת התחזקה מאוד דעתי, במיוחד לאור הטענות של התושבים לגבי הוועדה הקרואה.

אורי מקלב: אם היו באים התושבים ואומרים שהעיר בסדר, מתפקדת ולכן אין צורך בוועדה קרואה אז היינו שומעים באמת דברים נוכחים, אז ייתכן שאכן לא צריך היה להאריך את כהונת הוועדה הממונה.

אורי מקלב: אבל כשבאים התושבים ומציפים את המצוקות ואת הקשיים והחסרים שיש בעיר, זה מחזק את דעתנו מדוע עכשיו אי אפשר לצאת לבחירות, מכיוון שהוועדה הקרואה עדיין לא מילאה את תפקידה.

גדעון מגל: תפריד בין תושבי קציר ותושבי חריש.

אורי מקלב: אנחנו לא מכירים.

אורי מקלב: מהניסיון הדל שיש לנו בנושא המוניציפלי, כאשר יש ועדה ממונה והתושבים מרוצים ממנה ועדיין רוצים בהמשך פעולתה – אין ספק שכל ראש מועצה שייבחר עכשיו יצטרך להבטיח את כל הדברים שהוא לא יכול להבטיח.

אורי מקלב: איך אומרים אצלנו: "הנה מה טוב ומה נעים".

אורי מקלב: גם "טוב" וגם "נעים".

אורי מקלב: למה צריך כפל לשון?

אורי מקלב: יש דברים שהם נעימים ולא טובים, כמו לאכול ממתקים, זה אולי נעים אבל לא טוב, ויש דברים שהם טובים אבל לא נעימים.

אורי מקלב: מועצה קרואה היא דבר טוב אבל לא נעים.

חמי בר-אור: - - -

אורי מקלב: אנו מכירים את הבסיס הכלכלי.

אורי מקלב: תמיד כשאנו באים לדון האם להאריך תקופת כהונה של ועדה ממונה, יש כמה פרמטרים שעומדים לנגד עינינו.

אורי מקלב: בוודאי כאן כשיש קושי גם בבסיס.

אורי מקלב: העיר ערד היא כבר עיר מסודרת והשאלה עכשיו רק איך הם יסתדרו באופן כלכלי.

אורי מקלב: כאשר כל המצב של העיר לא ברור ולא ידוע העתיד, וההבדל בין קציר ובין חריש, זה כבר לבד דבר שאי אפשר להתעלם ממנו.

אורי מקלב: אני מבין את הצעד של התושבים, אבל כוועדת הכנסת אנו מחויבים גם להחלטות הממשלה.

אורי מקלב: יש החלטת ממשלה בעניין הזה.

אורי מקלב: כל בחירות שיהיו וכל ועד שימונה עכשיו, יפריעו ולא יאפשרו – ואולי בכך הם רוצים – לממש את החלטות הממשלה.

אורי מקלב: צריך להאריך את כהונת הוועדה הממונה בשל שתי הסיבות, גם אובייקטיבית בשל מה שקורה היום בחריש ובקציר, שכנראה עדיין אי אפשר שייצאו לבחירות לבד, וגם מן הצד השני, מכיוון שיש החלטת ממשלה כבר שנים רבות.

אורי מקלב: כל הליך תכנוני ואכלוסי לא קורה ביום אחד, זה תהליך ארוך.

אורי מקלב: אנחנו צריכים להסתכל היום על חריש לא כמשהו עתידי.

אורי מקלב: יש דברים שצריך להסתכל עליהם עכשיו, כאילו הם קורים עכשיו.

אורי מקלב: כפי שכל אחד מבין, אם בעוד חודש או בעוד שבועיים היה אמור להיות אכלוס או שינוי לא היו עורכים עכשיו בחירות.

אורי מקלב: באותה מידה צריך לדחות את הבחירות גם אם השינוי לא יהיה בעוד חודש.

אורי מקלב: יש דברים שהמבט עליהם נראה מבט לטווח רחוק אבל הוא באמת מבט לטווח הרבה יותר קרוב וההחלטות צריכות להתקבל עכשיו.

אריה ביבי: יש לי הערה אחת.

אריה ביבי: אני זוכר שהקביעה שוועדה ממונה תפעל בין 3-5 שנים נתקבלה אחרי ההחלטה על הבחירות בערד.

דוד אזולאי: אתה טועה.

קריאה: המצב הכלכלי בערד היה שונה לגמרי.

אורי מקלב: היתה שם בעיה אחת ולא כל מצב העיר היה לא ברור.

דוד אזולאי: תודה רבה.

דוד אזולאי: בבקשה, הרב נסים דהן, בקצרה.

487: תודה.

487: היות והטיחו כאן האשמות, אני לא רוצה להרגיש כאן בוועדת חקירה ובוודאי לא רוצה להתנצל על מה שאני עושה לפי מיטב מצפוני.

487: אני רק רוצה לומר לחברי הוועדה שכל ההאשמות שהטיחו התושבים היתה להם כתובת לבירור והם השתמשו בכתובת הזאת.

487: היה דיון ממצה בפני מנהל מחוז חיפה שלו שייכת קציר, מר יוסף משלב, שהזמין אותי לישיבה עם התושבים.

487: חלק מן התושבים שנמצאים כאן השתתף באותה ישיבה.

487: הם הטיחו את כל ההאשמות וקיבלו הסברים מפורטים.

487: גם בכתב הם קיבלו הסבר מפורט.

487: לצערי הרב אולי לא מספק אותם מכתב אחד ולכן הם חוזרים על אותן האשמות שוב ושוב, גם בעל-פה וגם בכתב.

487: אני לא רואה את עצמי מחויב לענות אותה תשובה שעניתי אתמול כשהיא עדיין רלוונטית להיום.

487: אני לא רוצה לומר שהמצב בחריש הוא גן עדן.

487: הוא בוודאי לא זר של ורדים.

487: הוא התחיל במצב קשה וממשיך להיות קצת יותר קשה אפילו, אבל אני יכול לומר לתושבים מה שאני אומר בכל ההזדמנויות, שלאור השיפור התקציבי המשמעותי בתקציב המועצה – ואני רוצה כאן לתקן: מגירעון של 29 מיליון שקל הגענו לאיזון תקציבי בתקופה קצרה מאוד, זה לא דבר של מה בכך.

487: לאור האיזון התקציבי ולאור היכולות של המועצה, בעתיד הקרוב הנראה לעין ייראה שיפור.

487: אני חושב שגם תושבי חריש רואים את השיפורים.

487: די לציין את השיפור בפארק המרכזי בחריש.

487: אני מבקש, לא הפרעתי לכם.

487: תשתדלו לא להפריע.

487: אני לא אומר שכל הבעיות שהעלו תושבי חריש בעבר נפתרו נכון להיום.

487: אני יכול רק לומר שלאור השיפור במאזן התקציבי של המועצה, האפשרויות העתידיות לשיפור נרחבות, ואני בטוח שהתושבים גם יראו את זה.

487: בזה אסיים את דבריי כי שאר הדברים, יש להם את השולחן ואת המקום היכן להתברר.

דוד אזולאי: תודה רבה, אדוני ראש המועצה.

שלמה מולה: אדוני היושב-ראש, רציתי שיענה לי לגבי התקציב.

דוד אזולאי: אני מבקש לסכם את הדיון.

דוד אזולאי: אדוני ראש המועצה, שמענו כאן טענות קשות מצד התושבים.

דוד אזולאי: אני לא רוצה להקל בהן ראש.

דוד אזולאי: יחד עם זאת, שמענו את תגובתך.

דוד אזולאי: אני רוצה להציע לך, אדוני ראש המועצה, לטובת הישוב מן הראוי שתפגוש את התושבים לא באמצעות הוועדה, לא באמצעות הממונה על המחוז, אלא באופן ישיר.

דוד אזולאי: עליכם להיפגש עם החברים, גם אם יגידו דברים קשים.

דוד אזולאי: זה רצוי וחשוב לצורך תפקודו של הישוב ותפקודך.

דוד אזולאי: ואף יותר מזה, אם אדוני יזמין אותי כיושב-ראש ועדה אני בהחלט מוכן לבקר אצלכם על מנת לעמוד מקרוב אחר הדברים, כי בסך הכול אני שומע כאן מנימת התושבים את הרצון בסך הכול לקבל את השירותים שהם רוצים לקבל, ואני מאמין שגם אדוני בא על מנת לתת שירותים לתושבים כנציג המדינה.

דוד אזולאי: לכן אני סומך עליך, בהכירי אותך מן העבר, ואני יודע את היכולות שלך, אין לי שום ספק שתמצא את הזמן ואת הדרך לכנס את התושבים, להיפגש איתם ובוודאי לפעול למען רווחתם של התושבים, כי לכך גם, בין היתר, נשלחת.

דוד אזולאי: אדוני מנכ"ל משרד הפנים, אני מבקש לפנות אליך ולבקש, היות ויש ממונה וזאת ועדה קרואה, חשוב מאוד – ונזכיר את זה בכל הזדמנות שנקיים כאן דיונים בוועדה – כאשר נשלח נציג מטעם משרד הפנים הוא לא ראש מועצה נבחר.

דוד אזולאי: אם ראש מועצה נבחר מקבל X אז ראש מועצה ממונה צריך לקבל X פלוס.

דוד אזולאי: זאת הנוסחה שצריכה להיות במשרד הפנים.

דוד אזולאי: אני מקווה שאדוני יישם את הדבר הזה כלפי חריש וקציר על מנת לצאת לדרך ולאפשר לתושבים ולממונה לתפקד כהלכה.

דוד אזולאי: אנו נמשיך ונעקוב אחר תפקודה של ועדת הגבולות ונבקש גם לקבל דיווח על המלצותיה של ועדת הגבולות.

דוד אזולאי: לסיום, אני רוצה לאמץ את ההצעה של נציגת האגודה לזכויות האזרח, לחלק את התקופה שנותרה לשתיים.

דוד אזולאי: נאריך את תקופת הפעילות של הוועדה הממונה עד ינואר 2012 ואז נקיים התייעצות נוספת בוועדה ואז הכול ייבחן מחדש.

דוד אזולאי: אני ממליץ לשר להאריך את תקופת הפעילות של הוועדה הממונה עד ינואר 2012.

דוד אזולאי: מי בעד ההצעה?

דוד אזולאי: מי נגד?

דוד אזולאי: מי נמנע?

דוד אזולאי: הצבעה בעד ההצעה להמליץ לשר הפנים לדחות את מועד הבחירות המקומיות בקציר-חריש עד ינואר 2012 – 5 נגד – 2 נמנעים – אין ההצעה נתקבלה.

דוד אזולאי: 5 בעד ההצעה לדחיית מועד הבחירות עד ינואר 2012, 2 מתנגדים.

דוד אזולאי: ההצעה נתקבלה.

דוד אזולאי: אדוני המנכ"ל, אני מבקש את התייחסותך לדבריו של חבר הכנסת מולה.

שלמה מולה: אנחנו עוסקים כאן הרבה בוועדות קרואות.

שלמה מולה: אחר-כך אותן רשויות מקומיות יוצאות לדרך חדשה, אך לאו דווקא בגלל משרד הפנים אלא בעיקר בגלל משרדים אחרים שמקצצים להם תקציבים אותם ישובים מגיעים שוב לגירעונות.

שלמה מולה: אולי תקבעו אמות מידה כלשהן, שעיר שהיתה בה ועדה קרואה ויצאה מזה, תקבל ליווי לעוד כמה שנים כדי שלא יחזרו שוב לאותם מצוקות וגירעונות.

גבריאל מימון: נשקול את הרעיון הזה ונבחן אותו.

דוד אזולאי: רבותי, אני מודה לכולם.

דוד אזולאי: שבת שלום.